Mittavaa nettihuumekauppaa pyörittänyt nuori mies on tuomittu yli kahdeksaksi vuodeksi vankeuteen.

Nuoren miehen asunnosta löytyi runsaasti huumeita. Poliisi

Tuomittu käytti internetin salatussa Tor-verkossa nimimerkkiä "TeknoJeesus". Se on viranomaisvalvonnan perusteella ollut yksi aktiivisimmista huumausaineiden myyjistä Tor-verkon huumausaineiden myyntiin erikoistuneilla sivustoilla eli niin sanotuilla kauppapaikoilla.

Itä-Uudenmaan käräjäoikeus tuomitsi 19-vuotiaan Niko Mikael Riikosen törkeästä huumausainerikoksesta ja ampuma-aserikoksesta 8 vuoden 6 kuukauden vankeusrangaistukseen. Hänen katsottiin käyttäneen jo vuonna 2017 perustettua nimimerkkiä ainakin helmikuusta 2018 alkaen ja myyneen huomattavia määriä erittäin vaarallisia huumausaineita.

Kilokaupalla takavarikkoon

Elokuussa 2018 ”TeknoJeesus” kertoi asiakkailleen ottavansa lomaa. Poliisi

Poliisi teki elokuussa 2018 iskun Niko Riikosen asuntoon Vantaalla, josta takavarikoitiin muun muassa lähes 3,7 kiloa amfetamiinia, noin 50 grammaa kokaiinia ja yli 2 400 tablettia ekstaasia. Lisäksi takavarikoitiin postituslista, joka sisälsi 140 nimeä yhteystietoineen ja 77 kappaletta osoitetarroilla varustettuja kirjekuoria, joissa kaikissa oli sisällä huumausaineita. Kirjeiden vastaanottajien osoitteet olivat joka puolelta Suomea, kaukaisimmat Lapista. Lisäksi asunnosta takavarikoitiin käsiase ja runsaat 22 200 euroa käteistä rahaa, jotka määrättiin rikoshyötynä valtiolle.

Niko Riikonen vangittiin iskun jälkeen elokuussa 2018, minkä jälkeen huumekauppaa jatkoi hänen 22-vuotias isoveljensä Jani Juhani Riikonen. Hänet puolestaan vangittiin lokakuussa 2018 ja tuomittiin törkeästä huumausainerikoksesta sekä lievästä ampuma-aserikoksesta 4 vuoden vankeusrangaistukseen.

25-vuotias Oskari Tapio Vatanen tuomittiin kahdesta törkeästä huumausainerikoksesta, lievästä ampuma-aserikoksesta ja vaarallisen esineen hallussapidosta 4 vuoden 6 kuukauden vankeusrangaistukseen.

Kauppaa Bitcoineilla

Poliisin takavarikoimia käteisvaroja. Poliisi

Huumekaupoissa maksuvälineenä käytettiin pääasiassa Bitcoin-virtuaalivaluuttaa, mutta myös käteistä rahaa. Poliisi löysi esitutkinnan aikana tuomittujen käytössä olleita Bitcoin-lompakoita, joiden kautta oli vuoden 2018 aikana kulkenut valuuttaa yhteensä yli 110 000 euron arvosta. Suurin osa Bitcoineista oli tullut Tor-verkon huumausaineiden myyntisivustojen kautta ja osa valuutasta oli kiertänyt sinne uudelleen eli sijoitettu uusiin huumausaine-eriin.

Kaiken kaikkiaan tuomitut joutuvat maksamaan valtiolle runsaat 100 000 euroa rikosten tuottamaa hyötyä.

Huumausaineita toimitettiin ostajille postittamalla tai luovuttamalla heille maastokätköjen sijaintitiedot. Jonkin verran huumausaineita luovutettiin ostajille myös kädestä käteen tapaamisten yhteydessä.

Helsingin hovioikeus ei perjantaina antamassaan ratkaisussa muuttanut käräjäoikeuden helmikuussa tuomitsemia rangaistuksia.

”TeknoJeesus” mainosti ilmoituksissaan muun muassa näin:

”Kysy rohkeasti jos isommat määrät kiinnostaa tai jos haluat esim maastokätköön.”

”Voit tilata minkä tahansa määrän maastokätköön jos ostat siihen kätköpalvelun alla olevasta linkistä.”

”Yli 1000e tilauksiin maastokätkö sisältyy hintaan. Maastokätköt toimitetaan lähtökohtaisesti pääkaupunkiseudulle.”